Tror Bjørgens Tour-nekt styrker gullsjansene i VM
- Hun er ordentlig på hugget. Avbrekket har bare gjort henne enda mer sulten på å gjøre det bra i VM, sier Kristiansen til VG Nett. Landslagstreneren er i Frankrike sammen med Bjørgen, der hun mandag formiddag gjennomførte en treningsøkt i løypene hun kommende helg gjør comeback. Hjerterytmeforstyrrelser ga henne en ufrivillig pause og stoppet henne fra å delta i Tour de Ski. - Marit er revansjelysten. Det blir en ny start, omtrent som når hun skal sesongåpne på Beitostølen. Litt spenning i kroppen, og det pleier å være bra for Marit, sier Kristiansen.Lørdag er det 10 kilometer klassisk fellesstart i La Clusaz. - Det viktigste blir å se at ting fungerer. Marit er en som gjerne vil ha bekreftelse på at det fungerer. Derfor blir det viktig å se at alt er bra, sier landslagstreneren. Det støttes av Bjørgens eks-trener Svein Tore Samdal: - Marit er kroneksempelet på det Nils Arne Eggen alltid sa: Selvtillit er ikke noe du har, men noe du får. Hun trenger en rask bekreftelse før VM på at hun er i godt, gammelt slag, mener TV 2-eksperten. - Da vil hun gå inn i VM og være trygg. Får hun noen resultater i trynet nå, vil hun ikke ha den samme mentale statusen. Jeg tror hun kommer tilbake sulten og vil gå knallfort på ski, fortsetter han.Både Samdal og NRK-ekspert Torgeir Bjørn tror Bjørgens gullsjanser har økt etter at Tour de Ski røk. - Det er det sikreste. Hun har lykkes veldig med det før. Både i Vancouver-OL og i Kollen-VM var det knallsuksess. Det var nok bittert på kort sikt å miste Tour de Ski, men med tanke på VM var det et pluss, sier Bjørn. De to ekspertene mener Bjørgen må finne seg i å ha favorittstempel på alle distanser minus 30 kilometer klassisk. Der setter de Tour-vinner Justyna Kowalczyk foran. Bjørn mener Bjørgens polske rival gambler foran VM. - Hun har generelt et veldig tøft konkurranseprogram. Jeg tror hun tar seg vann over hodet nå. Hun dukket opp på sprinten i Liberec i helgen også, altså seks dager etter å ha gått opp monsterbakken i Val di Fiemme. Hun gambler med VM-formen, sier NRK-eksperten. Norges Skiforbund har tatt ut 16 løpere til verdenscuprennene i La Clusaz kommende helg: Kvinner: Maiken Caspersen Falla (Gjerdrum), Astrid Uhrenholdt Jacobsen (Heming), Martine Ek Hagen (BUL), Therese Johaug (Nansen), Britt Ingunn Nydal (Njård), Marit Bjørgen (Rognes), Kristin Størmer Steira (Forsøk), Vibeke Skofterud (Slitu), Heidi Weng (BUL), Ingvild Flugstad Østberg (Gjøvik). Menn: Didrik Tønseth (Byåsen), Ronny Fredrik Ansnes (Klæbu), Pål Golberg (Gol), Sjur Røthe (Voss), Eldar Rønning (Skogn), Martin Johnsrud Sundby (Røa). Petter Northug står over. - Northug trenger en grunntreningsperiode, men han kommer til å gå NM på Vang, forteller landslagssjef Vidar Løfshus.
Landslagstrener Egil Kristiansen mener Marit Bjørgens (32) julepause har gjort henne så sulten på suksess at sjansene for VM-gull har økt.